訪山中友
作者：趙汝鐩
朝代：宋

paragraphs: 披荆踏石訪山友，野鳥驚人閙枯柳。
牧童爲我通姓名，一笑相迎鶴髮叟。
結茅倚巖屋數間，塵埃辟易不用帚。
竹厨貯書羅四五，土壁黏碑分左右。
山中新醅未堪壓，携手邀我沽村酒。
床前尚有著殘棋，忘記四圍關戶牖。
日斜扶醉同歸來，但見黑白子紛糾。
獼猴樹上周章走，莫是此曹來動否。